यू–१९ टिमको लगातार हार
ब्याटिङ र बलिङमा अपेक्षाअनुसार प्रदर्शन गर्न असफल रहँदा नेपाल यू–१९ टिमले च्यालेन्जर्स ट्रफीमा घरेलु टोली भारतको ‘ए’ टिमसँग १ सय ७ रनको हार बेहोरेको छ । लगातार दुई खेलमा पराजित भएपछि नेपालको फाइनल पुग्ने सम्भावना सकिएको छ । 
काठमाडौँ — ब्याटिङ र बलिङमा अपेक्षाअनुसार प्रदर्शन गर्न असफल रहँदा नेपाल यू–१९ टिमले च्यालेन्जर्स ट्रफीमा घरेलु टोली भारतको ‘ए’ टिमसँग १ सय ७ रनको हार बेहोरेको छ । लगातार दुई खेलमा पराजित भएपछि नेपालको फाइनल पुग्ने सम्भावना सकिएको छ । सोमबार पहिलो खेलमा नेपाली टिम भारत ‘सी’ सँग १० विकेटले पराजित भएको थियो । च्यालेन्जर्स ट्रफीमा भारतको ‘ए’, ‘बी’ र ‘सी’ तथा नेपाली यू–१९ राष्ट्रिय टिमको सहभागिता छ । राउन्ड रोबिन लिग चरणमा शीर्ष दुई स्थानमा रहने टिमले फाइनल खेल्नेछन् । समान २ खेलबाट भारत ‘बी’ ४ अंकसहित शीर्षस्थानमा छ । भारत ‘ए’ र ‘सी’ को समान खेलबाट २–२ अंक छ । नेपाल अंकविहीन छ । लिगको अन्तिम खेलमा शुक्रबार भारत ‘ए’ र ‘सी’ तथा नेपाल र भारत ‘बी’ प्रतिस्पर्धी हुनेछन् । नयाँ खेलाडीलाई एक्सपोजरको रूपमा लिइएको एकदिवसीय प्रतियोगिताअन्तर्गत बुधबार २ सय ४८ रनको लक्ष्य पछ्याएको नेपालले निर्धारित ओभरमा ९ विकेट गुमाई १ सय ४० रनमात्र बनायो । पूरै ओभर खेले पनि नेपालले रनरेटमा सुधार गर्न सकेन । ठूलो लक्ष्य पछ्याउने क्रममा नेपालका विशालविक्रम केसीबाहेक अन्य सबै ब्याट्सम्यान कमजोर देखिए । तेस्रो नम्बरमा आएका विशालले १ सय २६ बलमा ११ चौका प्रहार गर्दै ७१ रनको योगदान गरे । एउटा एन्डबाट उनले रन बनाए पनि अर्को एन्डबाट लगातार विकेट झरिरह्यो । उनीसहित नेपालका ३ खेलाडीले मात्र दोहोरो अंकमा रन बनाउन सके । लोकेश बम, कुशल मल्ल र हरिबहादुर चौहानले खाता खोल्न नसकेको इनिङ्समा १५.५ ओभरमा नेपाल ४९–६ को दयनीय स्थितिमा थियो । ओपनर लोकेश र कप्तान रित गौतम पहिलो ओभरको चौथो र छैटौं बलमै आउट भए । रनआउट भएका रितले ५ रन जोडे । विशाल र शेर मल्लले सातौं विकेटमा ५६ रनको साझेदारी गरेपछि नेपालले सय रनको आँकडा पार गरेको हो । शेरले ५४ बलमा २१ रन जोडे । प्रतिश जिसीले ६ रनमात्र बनाउन सके । आकाश चन्द ३६ बलमा ३ चौकासहित १९ रनमा अविजित रहे । भारतका नितिश कुमार यादव र समीर हसिनले २–२ विकेट झारे । यसअघि राजीव गान्धी अन्तर्राष्ट्रिय रंगशाला हैदराबादमा टस हारेर ब्याटिङको निम्तो पाएको भारतीय टोलीले ४८.२ ओभरमा अलआउट हुँदै २ सय ४७ रनको योगफल खडा गर्‍यो । नेपालले सुरुमा आक्रामक बलिङ गर्‍यो । २० ओभरमा ११५–५ को स्थितिमा पुगेको भारतका ध्रुवचन्द जिरेल र नितिश कुमार रेड्डीले छैटौं विकेटमा ९२ रनको साझेदारी गरेपछि ठूलो योगफल बनेको हो । कप्तान ध्रुवचन्दले ६५ बलमा ६ चौका र ३ छक्का मदतमा ७४ तथा नितिशले ५८ बलमा ३० रनको योगदान गरे । यसअघि ओपनर भूपेन्द्र यजश्वी जैसवालले ३३ तथा सुदर्शन भारद्वाजले ३४ रन जोडे । आकाश चन्दको बलमा बोल्ड हुनुअघि यजश्वीले २७ बलमा ५ चौका र २ छक्का प्रहार गरे । सुदर्शनलाई लोकेश बमले रनआउट गरे । नेपालका शेरले ३, आकाशले २ तथा प्रतिश जिसी र हरिबहादुर चौहानले १–१ विकेट लिए । तीन भारतीय खेलाडी रनआउट भए ।